Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 375/12/8806	Košice, 17.9.2012
EEČ : 2-65-229-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátor Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v Drienovci, okres XXXXX - okolie, v dobe od 11. 10. 2011 do 11. 04. 2012    vo svojom rodinnom dome č. 391 vykonal neoprávnený odber elektrickej energie tým spôsobom, že zapojil vodič CY 2,5 mm za hlavný istič, ale pred elektromer a tento následne pripojil na elektroinštaláciu rodinného domu, čím došlo k odberu elektrickej energie do domu mimo elektromera, teda bez merania jej spotreby, čím svojím konaním pre Východoslovenskú distribučnú a. s. so sídlom ul. XXXXX, XXXXX, spôsobil škodu vo výške 101,14 €.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
14 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného policajta OO PZ Moldava nad Bodvou  sp. zn. ORP-585/MO-KS-2012  zo dňa 03. 07. 2012 bolo vznesené obvinenie XXXXX  pre prečin krádeže podľa § 212 ods. 2 písm. e/ Trestného zákona na tom skutkovom základe, ako je to uvedené vo výrokovej časti tohto uznesenia.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b/ nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu,

c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

	Po skončení skráteného vyšetrovania poverený policajt predložil na tunajšiu prokuratúru vyšetrovací spis s návrhom na podanie obžaloby na obv. XXXXX.

	Po preskúmaní spisového materiálu som zistil, že v priebehu skráteného vyšetrovania bol k veci vypočutý obvinený, svedkovia, bol vypracovaný znalecký posudok z odboru elektrotechnika ako aj boli zabezpečené na vec sa vzťahujúce listinné dôkazy. Zároveň som zistil, že u obv. XXXXX sú splnené zákonné podmienky pre podmienečné zastavenie trestného stíhania.

	Trestný zákon za trestný čin, pre ktorý je obvinený stíhaný, ustanovuje hornú hranicu trestu odňatia slobody do päť rokov.

	Obvinený XXXXX sa k spáchaniu trestnej činnosti v prípravnom konaní v celom rozsahu priznal, vyhlásil, že spáchal skutok, svoje konanie oľutoval a požiadal prokurátora o podmienečné zastavenie trestného stíhania. 

	Svedok - poškodený XXXXX, splnomocnený zástupca Východoslovenskej distribučnej a. s. vo svojej výpovedi uviedol, že obv. XXXXX neoprávneným odberom elektrickej energie spôsobil pre ich spoločnosť škodu          vo výške 778,11 €, pričom dňa 23. 04. 2012 túto v plnom rozsahu uhradil.   

Zo znaleckého posudku z odboru elektrotechnika je zrejmé, že obvinený svojím konaním spôsobil pre Východoslovenskú distribučnú a. s. škodu vo výške 101,14 €.

Z fotokópie príjmového dokladu, ktorý je zažurnalizovaný vo vyšetrovacom spise je zrejmé, že dňa 23. 04. 2012 obv. XXXXX uhradil Východoslovenskej distribučnej a. s.  škodu o výške 778,11 €.

Zo správy z miesta trvalého bydliska je obvinený XXXXX charakterizovaný kladne. 

XXXXX v posledných 10 rokoch nebol súdne trestaný.

	Vzhľadom na osobu obvineného XXXXX a na okolnosti prípadu možno považovať podmienečné zastavenie trestného stíhania s uložením skúšobnej doby v trvaní  14  mesiacov za dostačujúce.

	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Aurel Rečičár
prokurátor